**BYTOVÝ DOM NA BRATISLAVSKEJ ULICI 38 V ŽILINE**

**VYJADRENIE K ČISTIACIM PRÁCAM PO POŽIARI**

 Dňa 30. 7. 2021 som sa zúčastnil sondážnych prác na zistenie skutočnej konštrukcie stropov v bytovom dome č. 38. Pri požiari zo dňa 14. 5. 2021 zhorela na dome strecha a vplyvom požiarneho zákroku boli presakujúcou vodou zamokrené aj nižšie podlažia. V statickom posudku bolo stanovené, že drevené trámové stropy bude potrebné vymeniť.

 Pri otvorení stropu nad 1.NP sa zistila skladba, ktorá len minimálne akumuluje vodu. Na nosných trámoch je priamo uložená palubová podlaha hrúbky 30 mm s pozdĺžnymi spojmi pero-drážka. Na bokoch trámov je zapustený znížený záklop, ktorý nesie násyp z riečneho štrkopiesku s obliakmi do 70 mm. Hrúbka prerušovaného násypu je 85 mm. Na spodnú hranu trámov je nabitý dolný záklop, ktorý nesie podhľad z omietky na rákos. Na obnažených drevených konštrukciách sa nezistilo poškodenie od hniloby húb alebo drevokazného hmyzu. Znaky hniloby sa zistili len na krajnom tráme, ktorý bol priložený k štítovej stene. Konštrukcia stropu v mieste sondážnych prác je už v súčasnosti bez viditeľnej vlhkosti.

 Konštrukciu stropu som zameral a je vykreslená v priloženej grafickej prílohe. Na základe zamerania som posúdil stropné trámy, ktoré na aktuálne platné normy vyhovujú s rezervou. Na základe nových zistení navrhujem upravený postup čistiacich prác po požiari.

 1. Zo stropov sa odstránia záklopy a násyp, aby ostali neporušené stropné trámy.

 2. V objekte sa zaistí dostatočné vetranie, aby došlo k odpareniu vlhkosti.

 3. Ak sa počas čistiacich prác zistia poškodené drevené konštrukcie, treba na stavbu prizvať projektanta statiky.

 4. Obnaženie nosných trámov zo všetkých strán je nutné, aby bolo možné po obhliadke nakonzervovať celý povrch trámov bez nedostupných miest.

 5. Po obnažení a očistení trámov bude potrebné, aby špecialista dendrológ vykonal obhliadku a stanovil spôsob konzervácie.

 6. Pred samotnou konzerváciou sa premeria zabudovaná vlhkosť v trámoch a v prípade potreby sa predĺži doba sušenia.

 7. Nové konštrukcie stropov sa navrhnú tak, aby rešpektovali drevené nosné prvky. Bude potrebné vylúčiť mokré procesy a samotná konštrukcia musí umožniť vetranie trámov.

07/2021 Ing. Štefan Halvoň